"Humbulani! Loko ri helerile i Humbulani. Loko hi ri komisa hi ri 'Humbu'!" Ku hlamula loyi wa nhwanyana. Mbilu ya Misaveni yi ba hi matimba. A twa a rhandza nhwanyana loyi. A a n'wi rhandza ku tlula na luya a a n'wi tiserile swakudya. A a n'wi rhandza ku tlula hinkwavo vanhwana emisaveni. A a n'wi rhandza ku tlula na mbhurhi-ku-vatlwa luya wo dlayiwa hi movha wa Nyambi. Luya a a ri wa Nyambi loyi a a ri wa yena, a tibyela. 'Hambi tatana Mudau u ta ku yini loko a twa leswaku ndzi hundzukile mukon'wana.' Misaveni xi tibyela. "Wena u mani xana" Ku vula loyi wanhwanyana, a tlakukile, a tshinerile swinene, a yimile kwala tlhelo ka Misaveni. A a vula hi ku hlevetela. Misaveni a nyanyuka ku tlurisa. Loko nhwanyana loyi a a nga n'wi vutisanga vito a a nga ha ta swi tiva leswaku a a ta vula yini swin'wana. Yena a a ta va a ha lava leswaku va bula kambe a a nga ha ta swi tiva leswaku a vula yini. "Misaveni!" A vula hi ku hlevetela. A a swi lava ku va na nhwanyana loyi kambe a a swi ehleketa leswaku tatana Mudau a a ta huma endlwini nkarhi wun'wana na wun'wana. Ku va kuma va ri vambirhi emunyameninyana a a nga ta swi amukela na kantsongo. Leswi a nga tatana wa Xintu kumbexana a a ta hlongola Misaveni kunene. "U tshama kwihi" Ku vutisa loyi wa nhwanyana hi ku hlevetela, a n'wi languta exikandzeni hi rirhandzu. A swi nga kanakanisi ka Misaveni leswaku hinkwavo a va ri va mbilu yin'we na moya wun'we. "Vutomi bya mina byi bohanile. Sweswi a ndzi tivi na leswaku ndzi tshama kwihi. Loko ho kuma nkarhi ndzi ta ku hlamusela. A ndzi tivi leswaku ndzi nga ku hlamusela nkarhi muni." Ku vula Misaveni, a vona nkarhi wu ri wuntsongo. Loko a a nga fambi mundzuku na mixo a a ta kuma nkarhi wa ku bula na nhwanyana loyi, a n'wi phofulela mabibi hinkwawo ya mbilu ya yena. "Loko vafana lavaya va ku komba ka ku etlela, mi nghena ndlwini, loko ma ha ku etlela u huma, u ta ndzi kuma hala ndzhaku ka yindlu ndzi ku yimerile. U nga byeli munhu. Loko wo ka u nga endli sweswo, u file namuntlha." "Humbu!" Ku vitana wansati loyi a a ri endzilweni hi ku huwelela. Humbulani a pfumela. A ku tlulu, a teka xibavhana, a lava ku famba. "U swi twile ku ri ndzi te yini" A vutisa Misaveni hi ku hlevetela. "Tana!" Ku huwelela mana wa yena. "Ndzi swi twile, famba!" Loyi wanhwanyana o tlulu, a famba, a ya endzilweni. Mbilu ya Misaveni yi tlula yi ya tlimba nkolo. A twa a dzuka nyuku. A ku ri na swin'wana a swi hoxekile laha. A swi vona xikan'we. Nhwanyana loyi a a tiva swin'wana leswi yena a a nga swi tivi. A twa a dzuka nyuku a tshamile kwala xitulwini. A ringeta ku dya kambe a twa swi nga ngheni. A twa wonge nyama leyi a a yi dya a yi ri ya munhu. A swi vona leswaku wonge a a nga fambanga kahle. A tsundzuka xivuriso xa Phakela xa leswaku "Nkondzo malahla nkondzo mahanyisa." Wonge nkondzo a wu n'wi lahlile namuntlha?